A „Biztosításmatematika ifjú mestere” díj 

A Magyar Aktuárius Társaság (MAT) Ügyvezetősége a 2011-ben az Altenburger Gyula Szimpóziumon megalapított „Biztosításmatematika ifjú mestere” díj odaítélését az alábbiak szerint szabályozza:

A Biztosításmatematika ifjú mestere díj célja:
A díj célja az ifjú szakemberek magas színvonalú munkájának ösztönzése, annak jelzése, hogy a MAT kiemelten fontosnak tekinti a minőségi aktuáriusi utánpótlást. Ennek érdekében a MAT ügyvezetősége a tanév végét követően az adott akadémiai évben a szakdolgozatát sikeresen megvédett aktuárius hallgatók közül kiválasztja a díjazott személyt. 
A kiválasztás alapfeltétele az, hogy a jelölt az aktuáriusi témában a bírálók által elismert és a záróvizsga bizottság által jelesre értékelt szakdolgozatot készítsen.   A téma magában foglalja az élet- és nem-életbiztosítás, az egészségbiztosítás, a viszontbiztosítás, a pénzügyi természetű kockázatkezelés egyéb formái, a társadalombiztosítás, a nyugdíjrendszerek szakmailag megalapozott, igényes aktuáriusi megközelítésű bemutatását, vizsgálatát, modellezését. 
A Biztosításmatematika ifjú mestere díj odaítélésének módja és kritériumai:
•	A díjra jelöltet állíthatnak az aktuárius képzésben érintett egyetemi tanszékek és a MAT Ügyvezetősége.  Egy szervezet több jelöltet is állíthat.
•	A díj odaítéléséről a MAT Ügyvezetősége dönt. 
•	A díj minden évben kiadható, ha az Ügyvezetőség talál díjazásra érdemes jelöltet. 
•	A díjazott csak olyan személy lehet, aki a díj odaítélésének évében legfeljebb a 35. életévét tölti be. Egy személy csak egyszer részesülhet a díjban. 
A díjazott a MAT közéletébe való bekapcsolódást elősegítendő konferencia-részvételi támogatást kap. A díjban részesülő térítésmentesen vehet részt az adott évi és a következő évi Őszi iskolán, valamint a díj elnyerését követő Altenburger Gyula Szimpóziumon. 

Kérjük, hogy a rövid indoklással ellátott javaslatot szíveskedjék minden év szeptember 15-ig a MAT Ügyvezetőségének címére e-mailben eljuttatni (ugyvez@actuary.hu) 
A javaslatnak tartalmaznia kell a jelölt születési évét, diplomája megszerzésének idejét és helyét, a szakdolgozat témáját, és a jelölt főbb eredményeit bemutatva a szakdolgozat rövid értékelését. A MAT Ügyvezetősége a jelöléssel kapcsolatban a jelölő szervezetet további információkért is megkeresheti.

2012. február 25.	

	A MAT ügyvezetősége